Tirsdag fortalte TV2 Nord historien om 17-årige Magnus Storch , som har sendt et utal af ansøgninger af sted i håbet om at få en læreplads. Han er færdig med andet grundforløb på tømreruddannelsen, og 40 afslåede ansøgninger kan ende med at sende ham i skolepraktik. Magnus Storch har dog langt fra opgivet at finde en læreplads, hvorfor han tirsdag stillede sig op på Håndværkervej i Aalborg med et skilt for at gøre opmærksom på sig selv. Siden i går har adskillige af TV2 Nords læsere og seere nysgerrigt spurgt ind til, om det er lykkes den unge mand at få en praktikplads. Også på Facebook har Magnus fået stor opbakning. Herunder er et udpluk af nogle af kommentarerne. Har båret frugt Udover de positive kommentarer har flere også tagget de af deres Facebook-venner, som måske kunne hjælpe Magnus med at få sit helt store ønske opfyldt. Allerede et døgn efter Magnus' sturnt med skiltet ser udsigterne markant mere positive ud. Det fortæller Magnus Storch til TV2 Nord. - Jeg skal til en samtale på fredag og på mandag, og i morgen er der også en, der har sagt, han vil ringe til mig for at høre nærmere, så det er mega dejligt. Jeg er virkelig glad, siger han. Begge virksomheder ligger i Aalborg-området, og lige nu er den ene af de potentielle lærermestre ved at regne på, om det kan lade sig gøre i forhold til økonomi. Lige nu krydser Magnus bare fingre for, at han kan hive lærepladsen i hus.

Referat:
Magnus har søgt læreplads 40 steder uden held. Derfor forsøgte den spirende tømrer sig med en ny strategi. Men har det givet pote?